Om heeldag onder jou ouers se skaduwee en waardes te lewe, kan jou weerhou om die persoon te word wat jy weet jy wil word en kan skade doen aan jou gelukkigheid.
Eruptingmind.com sê ouers maak jou in die persoon wat jy is of gaan word. Maar dit kan dikwels gebeur dat jy voel jy stel hulle keer op keer teleur.
Ouers kan jou beste vriende wees, maar ook jou grootste kritici. Dit veroorsaak dat jy jouself heeldag afvra of jy die regte besluite geneem het. Moes ek nie tog maar in die korporatiewe wêreld ingegaan het nie? Neem ek die regte inisiatiewe ? Wat sal hulle nou weer oor my keuses sê?
Vir baie mense is hulle ouers se opinies baie belangrik en daarom begin hulle alles bevraagteken wanneer hulle ouers van hulle verskil.
Daar kom egter `n tyd wat jy jou denkwyse van jou ouers s’n moet skei sodat jy geluk kan vind.
Volgens EliteDaily.com weet ouers nie noodwendig wie jy is nie.
Jy kan nie jou eie mens word as jy nie bietjie wegbeweeg van jou ouers nie. Jy moet op jou eie bene leer staan en jou eie lewe begin uitkerf. Volwassenes wat nooit die ouerhuis verlaat nie word baie dikwels blootgestel aan vrae wat nie meer van pas is nie. “Waar was jy tot so laat gisteraand en waarom wil jy alweer vanaand uitgaan?” Dit bevorder nie julle verhouding nie.
Jou ouers gaan jou heel waarskynlik ook altyd as hulle kind en babatjie sien. Hulle verstaan nie altyd jou passies en jou soeke na jou individualiteit nie. Jy sê dalk ook nie alles vir hulle nie, daarom ken hulle jou nie soos die mens wat jy weet jy is nie, maar eerder die mens wat jy voorgee om te wees.
Sommige ouers sê ook nie altyd alles wat hulle wil sê nie. Daar is ook geraamtes in hulle kaste wat jy as kind nooit van sal weet nie. Hulle sal dit nie erken nie, maar sal eerder jou druk om `n sekere beeld uit te straal. Miskien wil hulle hê jy moet streef om beter as hulle te wees en uit hulle foute te leer, maar jy moet partykeer self foute maak en self daaruit leer. Hulle verlede en verkeerde besluite is nie veronderstel om jou lewe te beïnvloed nie.
Ouers het ook die geneigdheid om te dink hulle is altyd reg. Sommige ouers voel hulle is nooit ooit verkeerd nie. Vir hulle is dit reg of weg. Jy kan nie dieselfde mens as hulle wees nie, want niemand is dieselfde nie. Wat vir jou reg voel, voel nie vir hulle reg nie. Dis maar hoe dit gaan. Jy moet leer om op te staan vir jouself, veral as jy ouer word. Jou opinie is ook belangrik.
Dink jy jou ouers se opinie oor jou as mens maak jou ongelukkig? Ouers dink hulle weet wat is die beste vir jou, en soms doen hulle, maar dit is noodsaaklik om jou eie menswees te ontwikkel en jou eie opinie oor jouself te vorm.